Návrh NARIADENIE EURÓPSKEHO PARLAMENTU A RADY, ktorým sa v súvislosti s pristúpením Chorvátska zavádzajú osobitné dočasné opatrenia na prijímanie úradníkov a dočasných zamestnancov Európskej únie /* COM/2012/0377 final - 2012/0224 (COD) */





DÔVODOVÁ SPRÁVA 1. KONTEXT NÁVRHU Priložený návrh nariadenia sa týka prijímania pracovníkov v súvislosti s pristúpením Chorvátska k Európskej únii 1. júla 2013. Pri predchádzajúcich rozšíreniach boli pri prijímaní štátnych príslušníkov z krajín, ktoré pristupovali k Únii, prijaté osobitné opatrenia. V rámci každého z týchto rozšírení bolo na tento účel prijaté nariadenie Rady s dočasnými výnimkami z príslušných ustanovení služobného poriadku[1] týkajúcich sa prijímania pracovníkov. Hlavnými charakteristickými črtami tohto návrhu sú: 1. Navrhuje sa, aby výnimka zo služobného poriadku trvala do 30. júna 2018. 2. V nariadení sa stanovuje zorganizovanie výberových konaní na prijatie úradníkov z Chorvátska na základe štátnej príslušnosti. 3. Výberové konania pre chorvátskych štátnych príslušníkov sa môžu uskutočniť a zoznamy úspešných uchádzačov môžu byť vypracované pred pristúpením tejto krajiny k Únii. Kým však krajina k Únii nepristúpi, nemôžu byť jej štátni príslušníci vymenovaní na miesta úradníkov v európskych inštitúciách. 4. Pre inštitúcie existuje možnosť výnimky, pokiaľ ide o povinnosť informovať o voľných miestach v rámci inštitúcií. Ak si to však inštitúcie želajú, môžu zverejniť informácie o voľných miestach. Každá inštitúcia určí počet úradníkov a dočasných zamestnancov z kandidátskej krajiny, ktorých prijme v súlade s ustanoveniami tohto nariadenia o výnimke. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENIE VPLYVU Neuplatňuje sa. 3. PRÁVNE PRVKY NÁVRHU Navrhuje sa výnimka z článku 4 druhého a tretieho odseku, z článku 7 ods. 1, z článku 27 a z článku 29 ods. 1 písm. a) a b) služobného poriadku, ako aj z podmienok zamestnávania ostatných zamestnancov Európskej únie, pokiaľ tieto pracovné podmienky vyžadujú uplatňovanie uvedených ustanovení služobného poriadku na prijímanie dočasných zamestnancov. 2012/0224 (COD) Návrh NARIADENIE EURÓPSKEHO PARLAMENTU A RADY, ktorým sa v súvislosti s pristúpením Chorvátska zavádzajú osobitné dočasné opatrenia na prijímanie úradníkov a dočasných zamestnancov Európskej únie EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 336, so zreteľom na návrh Európskej komisie predložený po konzultáciách s Výborom pre služobný poriadok, po postúpení návrhu legislatívneho aktu národným parlamentom, so zreteľom na stanovisko Súdneho dvora[2], so zreteľom na stanovisko Dvora audítorov[3], konajúc v súlade s riadnym legislatívnym postupom, keďže: (1) V súvislosti s pristúpením Chorvátska k Európskej únii 1. júla 2013 by sa mali prijať osobitné dočasné opatrenia, ktoré sa odlišujú od služobného poriadku úradníkov Európskej únie (ďalej len „služobný poriadok“) a od podmienok zamestnávania ostatných zamestnancov Európskej únie (ďalej len „podmienky zamestnávania“). (2) Vzhľadom na relatívnu veľkosť pristupujúcej krajiny a na počet osôb, ktorých sa tento proces bude potenciálne týkať, tieto opatrenia, aj keď len dočasné, by mali zostať v platnosti počas dostatočne dlhého obdobia. Dátum 30. jún 2018 sa javí ako najvhodnejší termín skončenia platnosti týchto opatrení. (3) Vzhľadom na potrebu uskutočniť plánované prijímanie pracovníkov čo najskôr po pristúpení by sa toto nariadenie malo prijať pred skutočným dátumom pristúpenia, PRIJALI TOTO NARIADENIE: Článok 1 1. Bez ohľadu na článok 4 druhý a tretí odsek, článok 7 ods. 1, článok 27 a článok 29 ods. 1 písm. a) a b) služobného poriadku môžu byť – od skutočného dátumu pristúpenia príslušnej krajiny až do 30. júna 2018 – menovaní na voľné miesta úradníkov chorvátski štátni príslušníci, a to do maximálneho počtu pracovných miest stanoveného na tento účel a s prihliadnutím na rozpočtové diskusie. 2. Menovania sa uskutočnia po skutočnom dátume pristúpenia a s výnimkou vyšších úradníkov (generálni riaditelia alebo zamestnanci v rovnocennej funkcii v triede AD 16 alebo AD 15 a riaditelia alebo zamestnanci v rovnocennej funkcii v triede AD 15 alebo AD 14) po výberových konaniach na základe kvalifikačných predpokladov, skúšok alebo kvalifikačných predpokladov a skúšok zorganizovaných za podmienok stanovených v prílohe III k služobnému poriadku. Článok 2 1. Výnimka uvedená v článku 1 ods. 1 tohto nariadenia sa použije mutatis mutandis pre prijímanie chorvátskych štátnych príslušníkov na miesta dočasných zamestnancov. 2. Prijímanie pracovníkov sa uskutoční po skutočnom dátume pristúpenia. Článok 3 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Európsky parlament Za Radu predseda predseda [1] Pokiaľ ide o rozšírenie v roku 2004, pozri Ú. v. EÚ L 67, 5.3.2004, s. 1. Pokiaľ ide o rozšírenie v roku 2007, pozri Ú. v. EÚ L 335, 1.12.2006, s. 5. [2] Ú. v. EÚ C [...], [...], s. [...]. [3] Ú. v. EÚ C [...], [...], s. [...].